KLASA: 034-05/24-01/14

URBROJ: 711-02-01/03-2024-02

Zagreb, 02. veljače 2024.

**TONI JURANIĆ**

**općinski načelnik Općine Baška**

**Predmet: mišljenje na zahtjev obveznika Tonija Juranića,**

- daje se

Povjerenstvo za odlučivanje o sukobu interesa (dalje: Povjerenstvo) je 29. siječnja 2024. godine zaprimilo zahtjev za davanjem mišljenja koji je podnio obveznik Toni Juranić, općinski načelnik Općine Baška.

U podnesenom zahtjevu obveznik traži mišljenje u skladu s člankom 8. Zakona o sprječavanju sukoba interesa (Narodne novine“, broj 143/21). Obveznik u zahtjevu navodi da je 24. siječnja 2024. godine Općina Baška zaprimila zahtjeve za davanje u zakup površine javne namjene radi postavljanja terase, reklame i vanjskog šanka, obrta za ugostiteljstvo i trgovinu “GAROFULIN", vlasnice ………….., iz Baške, ………………., koja je supruga njegovog brata, odnosno njegova šogorica.

Obveznik navodi da je čankom 8. stavkom 2. Odluke o davanju u zakup površina javne namjene za postavu privremenog objekta (“Službene novine Primorsko-goranske županije", broj 22/19. i 14/20., dalje u tekstu: Odluke), koju je donijelo Općinsko vijeće Općine Baška, propisano kako se temeljem odluke općinskog načelnika donesene na prijedlog Jedinstvenog upravnog odjela neposrednom pogodbom može dati u zakup površina javne namjene za postavu ugostiteljskih terasa. Člankom 15. iste Odluke propisano je kako se površine javne namjene neposrednom pogodbom daju u zakup temeljem zahtjeva zainteresirane osobe, kao i što zahtjev sadrži, dok se čankom 16. propisuje kako se za postavu ugostiteljskih terasa, u pravilu, dodjeljuje javna površina ispred objekta, u širini pročelja istog, a iznimno, uz i preko puta objekta ako takva mogućnost objektivno postoji. Na način postavljanja i opremanja ugostiteljske terase primjenjuju se odgovarajuće odredbe Odluke o komunalnom redu (“Službene novine Primorsko-goranske županije" broj 20/19., 21/19. i 22/19.) čiji nadzor, u skladu sa Zakonom o komunalnom gospodarstvu (68/18., 110/18. i 32/20.) provode komunalni redari.

Nadalje navodi da referent za obračun i naplatu komunalnih prihoda obrađuje svaki zahtjev u suradnji s komunalnim redarima, koji prije sklapanja ugovora o zakupu izlaze na teren radi utvrđivanja stvarnog stanja i potvrđivanja konačne skice terase. Skicu terase ovjerava komunalni redar svojim potpisom, te se po kvadraturi izmjerenoj na predloženoj skici donosi i odluka o zakupu površine javne namjene. Ističe da su cijene zakupa određene posebnom odlukom temeljem članka 24. Odluke, i to prema zoni i namjeni radi kojih se površina javne namjene daje u zakup te vrsti privremenog objekta koji se postavlja. Visinu zakupnine određuje temeljem odluke općinski načelnik posebnom odlukom. Navodi kako je temeljem Odluke o visini naknade za korištenje površine javne namjene te načinu i rokovima plaćanja iste (,,Službene novine Primorsko-goranske županije“, broj 30/19., 15/20., 37/20., 05/21. i 10/22.) već propisana visina naknada ovisno o privremenom objektu i zoni temeljem kojih općinski načelnik donosi odluku i sklapa ugovor s podnositeljem zahtjeva.

Temeljem prethodno navedenog, obveznik traži uputu za postupanje u navedenom predmetu.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. ZSSI-a, na 39. sjednici održanoj 02. veljače 2024., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a.

Pojam povezane osobe u smislu ZSSI-a definiran je člankom 5. stavkom 1. točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Pojam privatnog interesa prema članku 5. stavku 1. točki 8. ZSSI-a obuhvaća imovinsku i neimovinsku korist obveznika i povezanih osoba.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a obveznici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a prema stavku 3. obveznici ne smiju koristiti javnu dužnost za osobni probitak ili

probitak osobe koja je s njima povezana niti smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

U konkretnom slučaju, iako bračni drug obveznikova brata nije naveden kao član obitelji obveznika u članku 5. ZSSI-a, ipak predmetni odnos predstavlja blisko tazbinsko srodstvo. Osim toga, sama okolnost dodjeljivanja u zakup površine javne namjene u korist obrta obveznikove šogorice radi obavljanja gospodarske djelatnosti sa svrhom postizanja dohotka ili dobiti u poslovnom je interesu obveznikove šogorice.

Stoga, u situaciji kada bi obveznik u okviru obnašanja dužnosti načelnika Općine Baška odlučivao o davanju u zakup površine javne namjene obrtu koji je u vlasništvu obveznikove šogorice, mogle bi se pojaviti okolnosti koje se mogu definirati kao potencijalni sukob interesa koji je obveznik dužan razriješiti tako da zaštiti javni interes.

Slijedom navedenog, Povjerenstvo ukazuje obvezniku kako bi u konkretnoj situaciji bilo uputno obveznikovo izuzimanje, sukladno članku 9. ZSSI-a, od odlučivanja i poduzimanja bilo koje radnje u postupku povodom zahtjeva za davanje u zakup površine javne namjene radi postavljanja terase, reklame i vanjskog šanka, obrta za ugostiteljstvo i trgovinu “GAROFULIN" u vlasništvu obveznikove šogorice te da navedenu okolnost deklarira svim osobama koje bi u istome postupku poduzimale radnje, obavijesti članove Općinskog vijeća Općine Baška i javnost putem službene internetske stranice iste Općine.

S tim u vezi, Ministarstvo pravosuđa i uprave je u dopisu KLASA:024-03/22-01/193 URBROJ: 514-07-02-01/02-22-02 od 06. prosinca 2022. iznijelo mišljenje da je u svrhu izbjegavanja moguće situacije sukoba interesa u jedinicama u kojima općinski načelnici i gradonačelnici nemaju zamjenika koji je izabran zajedno s njima i na kojeg bi se mogle prenijeti pojedine ovlasti, predmetnu situaciju moguće premostiti na način da općinski načelnik, odnosno gradonačelnik prenese pojedinu ovlast na pročelnika ili drugog službenika jedinice u kojoj općinski načelnik, odnosno gradonačelnik nema zamjenika izabranog iz reda nacionalnih manjina. Prema mišljenju navedenog Ministarstva u tim jedinicama, općinski načelnik, odnosno gradonačelnik može prenijeti svoju ovlast u točno određenom slučaju za točno određenu radnju (donošenje točno određene odluke, potpisivanje točno određenog ugovora i sl.), pri čemu je potrebna suglasnost osobe koja se ovlašćuje za prihvaćanje izvršavanja predmetne ovlasti.

U ovom slučaju, a s obzirom da Općina Baška ima Jedinstveni upravni odjel kojem je na čelu pročelnik i da Općina nema zamjenika, prethodno navedena pojedina ovlast može se prenijeti na pročelnika toga Odjela.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Toni Juranić, elektroničkom dostavom
2. Objava na internetskoj stranici Povjerenstva
3. Pismohrana